Document ID: /roh_data/filtered/fineweb-2-filterrobots_roh.jsonl.gz/38950

Kultur- und Sprachenförderung
Promoziun da la cultura e da linguas
Promozione della cultura e delle lingue
Il chantun Grischun publitgescha annualmain duas concurrenzas per promover intenziunadamain prestaziuns culturalas. Envidadas da s'annunziar èn persunas da tut las spartas da cultura che lavuran en moda professiunala sin il champ cultural. La finamira da la concurrenza è quella da pussibilitar il svilup e la realisaziun dal cuntegn, pia il process da l'elavuraziun da projects culturals.
La concurrenza per promover la lavur culturala professiunala (projects gronds) vegn mintgamai publitgada il schaner. Il termin final d'inoltraziun è mintgamai il cumenzament da mars. En connex cun questa concurrenza vegnan surdads stipendis libers u contribuziuns ad ovras en la summa da maximalmain 20 000 francs.
La concurrenza per promover la lavur culturala professiunala (projects pitschens) vegn mintgamai publitgada il zercladur. Il termin final da spediziun è mintgamai mez avust. En connex cun questa concurrenza vegnan surdads stipendis libers u contribuziuns ad ovras en la summa da maximalmain 10 000 francs.
Lavurs cun il medem cuntegn na pon betg vegnir inoltradas ad omaduas concurrenzas.
Las publicaziuns vegnan fatgas en la pressa quotidiana grischuna.
La medema persuna po survegnir tut en tut maximalmain trais giadasin stipendi u ina contribuziun ad in'ovra.
Scolaziuns èn exclusas da la concurrenza.